Jens Kirk (V), 2006-11-29:
Det kunne der svares meget kort på: Nej, det er Venstre og regeringen ikke bange for, fordi vi går ind i en ny kommunalreform, som spørgeren ved.
Inden for disse nye kommuner skal der nu findes nye ildsjæle og nye sammensætninger af LAG'er.
Loven skal være klar, den skal godkendes i EU, og det vil sige, der er en fase her, hvor der er mange forberedelser i gang.
Og det er sådan, at vi vel kommer hen på foråret, måske først på sommeren, inden ideerne og alle andre ting kan være fremme, således at der måske kan begynde at være udbetalinger til nogle af disse projekter.
Og det er jo således, at hvis ikke pengene bruges i det år, så overføres de til næste år.
Det er en god dag for landdistrikterne.
Undertegnede vil starte bagfra i det, spørgerne spørger om, og sige: Landbruget er Danmarks fremtid, hvis man vil leve længe.
Sådan stod der i Børsen.
Der skal være store og små brug, heltids-, deltids- og fritidslandbrug; Venstre ønsker, at der skal være mulighed for alle, som ønsker at leve inden for rammerne af den sidste landbrugslov.
Forligspartierne bag den vedtagne lov er klar over, at udfordringerne bliver mere og mere globale, selv om landbrugserhvervet altid har været et af de mest globale og mest betydelige i Danmark.
Venstre så gerne landbrugsstøtten afviklet, ikke via støttelofter, men via ensartet aftrapning for alle EU-lande.
Sundhedstjekket af EU's landbrugspolitik bør føre til reelle forenklinger.
Landbrug, forarbejdning af fødevarer og de tilknyttede sektorer repræsenterer en omsætning på ca. 540 mia. kr.
Områdets andel af de samlede eksportværdier er ca. 20 pct., og målt på beskæftigelsen er andelen 16 pct. eller ca. 200.000 personer.
Især i landdistrikterne har erhvervet en stor betydning, i nogle områder med hver tredje arbejdsplads i primære og tilknyttede erhverv.
Om reduktion vil jeg generelt sige, at det generelle krav om reduktion af ammoniak er 15 pct. i 2007, 20 pct. i 2008 og 25 pct. i 2009.
Der er krav om en bufferzone for særlig følsom natur, overdækning af gyllebeholdere, krav om maksimalt husdyrtryk, særlige krav med hensyn til fosforudledning og en ny lugtvejledning med lugtemissioner og afstandskrav.
Med en ny afbalanceret landdistriktspakke og en innovationslov, en fiskerifond og en globaliseringsfond, mener vi faktisk i Venstre, at man giver en god hjælp til landdistrikterne med hensyn til de udfordringer, de står over for, nemlig færre, men større brug, der koncentrerer sig om traditionel produktion og samtidig får mulighed for satsning på salg af oplevelser, gårdbutikker, landboturisme og naturpleje, og at mekanikeren, læreren, sygeplejersken eller direktøren, som har valgt at bo på landet, har mulighed for at få hjælp til udvikling af deres ideer – eventuelt sammen med andre ildsjæle.
Landdistriktspakken på 550 mio. kr. pr. år udmøntes i akse 1 som sagt af fødevareministeren med 142 mio. kr. til kompentenceudvikling, i akse 2 med 308 mio. kr. til især økologi og miljø og i akse 3 med 110 mio. kr. til lokale aktionsgrupper og kulturaktiviteter, aktiviteter for børn og unge.
Som en særlig indsats i forbindelse med programmet gennemføres særlige aktiviteter.
Regeringens flerårsplan for bæredygtig og miljørigtig husdyrproduktion; en garantiindsats på 10 mio. kr. både i 2008 og 2007; den nuværende østøtteordning fortsætter; der etableres særlige LAG for Ærø, Læsø og Samsø, og der etableres en særlig LAG for de øvrige 28 småøer, der indgår i østøtteordningen; der udformes en særlig indsats for markedsføring af kvalitetskartofler under kvalitetsmærkningsordningen.
Alt i alt mener vi i Venstre, at vi med de vedtagne love og pakker giver gode muligheder for de ca. 800.000 mennesker, der frivilligt har valgt at bo i landdistrikter, men det kræver desuden en medleven fra alt andet i samfundet.
Yderligere kommer dertil, at regeringen på uddannelsesområdet har gjort det lettere at fortsætte i en lille skole med f.eks. fælles administration.
Tak for ordet.
I forlængelse af det vil jeg gerne på de tre partiers, V, K og O's, vegne fremsætte følgende: Forslag til vedtagelse »Folketinget anerkender, at regeringen inden for landdistriktspolitikken har igangsat en række relevante og ambitiøse initiativer, som vil styrke vækst og beskæftigelse i landdistrikterne.
Folketinget finder, at den aftale, som regeringen har indgået med Dansk Folkeparti om den overordnede finansielle fordeling af landdistriktsprogrammets midler, vil sikre vækst og udvikling og fremme bosætning og erhvervsudvikling i landdistrikterne, samtidig med at regeringens ambitiøse målsætninger på miljøområdet fastholdes.
Folketinget bifalder, at regeringen vil sikre fuld hjemtagning af EU-midlerne i programperioden.
Folketinget konstaterer med tilfredshed, at der med regeringens aftale med Dansk Folkeparti om en økologipakke er sket en markant styrkelse af rammerne for økologi helt frem til 2013.
Folketinget bifalder, at nærdemokrati i forvaltningen styrkes ved etablering af de lokale aktionsgrupper.